
Karbamidos klatrátképzésen alapuló minta-előkészítési módszer fejlesztése gázolajok komponens-specifikus stabil szénizotóp-analízisében

Napjainkban a környezetünkben egyre nagyobb mennyiségben megjelenő szénhidrogén-szennyezések miatt a károkozással kapcsolatos felelősség megállapításához kiemelten fontos olyan összetett analitikai módszerek kidolgozása, amelyek segítségével következtethetünk a szennyező származási helyére. Erre egy hatékony módszer a komponens-specifikus stabil szénizotóp-analízis. A technika lényege, hogy azokat a komponenseket, amelyekben a szén stabil izotópjainak arányát mérik, előzetesen elválasztják, és az egyes komponensekre szelektíven adják meg a 13C/12C arányt. Ez a mérés gázkromatográfhoz (GC) égetőkemencén keresztül kapcsolt izotóparány-mérő tömegspektrométerrel (IRMS) történik. A szennyező komponensek stabil szénizotóp-arányának – mint kémiai ujjlenyomatnak – segítségével a kőolajszármazékok megkülönböztethetők. Célom ennek felhasználásával egy olyan módszer kidolgozása volt, amely alkalmas lehet különböző gázolajok eredetvizsgálatára.
Kutatásom során a gázolajokban lévő C10−C24 szénatomszámú n-alkánoknak vizsgáltam a 13C/12C arányát. Az izotóparány pontos meghatározásához fontos, hogy a kromatográfiás elválasztás során alapvonalon elváló csúcsokat kapjunk. Azonban a gázolajok összetettsége miatt szükséges az n-alkánok és a zavaró mátrixkomponensek elválasztására szolgáló minta-
-előkészítési eljárás alkalmazása. A kidolgozott módszer az előzetes szilikagélen végzett frakcionálás után az alifás frakció karbamidos klatrátképzésen alapuló minta-előkészítése. A karbamid ugyanis ún. aktivátor jelenlétében az n-alkánokkal klatrátot képez, de az elágazó láncú szénhidrogénekkel nem. A karbamidos minta-előkészítési módszer esetén a klatrátképzés paramétereinek optimálása szükséges, melyet eddig még nem írt le a szakirodalom. Az általam vizsgált paraméterek az aktivátor anyagi minősége, térfogata, az aktiválás, valamint a klatrátképzés ideje és hőmérséklete. A kifejlesztett módszer alkalmazhatóságát vizsgáltam a GC-IRMS méréshez. Továbbá négy különböző eredetű gázolajminta megkülönböztethetőségét vizsgáltam n-alkán-tartalmuk stabil szénizotóp-aránya alapján főkomponens-analízis (PCA) segítségével.
Kutatómunkám során kidolgoztam egy olyan minta-előkészítési módszert, amely alkalmas az n-alkánok szelektív elkülönítésére gázolajokból 80-100%-os visszanyeréssel. A minta-előkészítés és a GC-IRMS mérés segítségével különböző földrajzi eredetű gázolajminták az n-alkán-tartalmuk stabil szénizotóp-aránya alapján PCA segítségével megkülönböztethetőek.



